阿賴耶識
註釋與引用

↑  
玄奘譯《瑜伽師地論·攝決擇分》：「此中諸識，皆名心、意、識。若就最勝：阿賴耶識名心，何以故，由此識能集聚一切法種子故，於一切時緣執受境，緣不可知一類器境；末那名意，於一切時執我我所及我慢等，思量為性。餘識名識，謂於境界了別為相。」

玄奘譯《顯揚聖教論·攝事品》：「心者，謂心、意、識，差別名也。問何等為識，答識有八種，謂阿賴耶識、眼、耳、鼻、舌、身識、意、及意識。……意者，謂從阿賴耶識種子所生，還緣彼識，我癡、我愛、我、我所執、我慢相應，或翻彼相應，於一切時，恃舉為行，或平等行，與彼俱轉，了別為性。如薄伽梵說：『內意處不壞，外法處現前，及彼所生作意正起，如是所生意識得生。』」

世親《大乘五蘊論》：「云何識蘊，謂於所緣境，了別為性。亦名心、意，由採集故，意所攝故。最勝心者，謂阿賴耶識。……最勝意者，謂緣阿賴耶識為境，恒與我癡、我見、我慢、及我愛等相應之識。前後一類相續隨轉，除阿羅漢果，及與聖道滅盡等至現在前位。」

安慧《大乘廣五蘊論》：「云何識蘊，謂於所緣，了別為性。亦名心，能採集故。亦名意，意所攝故。若最勝心，即阿賴耶識。……最勝意者，謂緣藏識為境之識，恒與我癡、我見、我慢、我愛相應，前後一類相續隨轉，除阿羅漢聖道、滅定現在前位。如是六轉識，及染污意，阿賴耶識，此八名識蘊。」

世親《—唯識三十論頌》：「由假說我法，有種種相轉。彼依識所變，此能變唯三：謂異熟、思量，及了別境識。」

玄奘《成唯識論》：「阿賴耶識俱有所依亦但一種，謂第七識。彼識若無定不轉故。論說藏識恒與末那俱時轉故。又說藏識恒依染污。此即末那。」窺基《成唯識論述記》：「又說藏識恒依染污。即如無性第三卷云：『或有說言。與四煩惱恒相應心名染污依。』同世親說。由此既言恒依染污，故知第八以七為依。」

玄奘譯《瑜伽師地論·攝決擇分》：「所依者。謂由阿賴耶識執受色根。五種識身依之而轉。非無執受。又由有阿賴耶識故。得有末那。由此末那為依止故。意識得轉。譬如依止眼等五根。五識身轉。非無五根。意識亦爾。非無意根。」

真諦譯《決定藏論》：「依託者。阿羅耶識持諸色根。五識得生。不持不生。有阿羅耶識時。意識得生。」

玄奘譯《顯揚聖教論·攝勝決擇品》：「依止因者。謂由阿賴耶識所執色根為依止故。五識身轉。非無執受。又由有此識故得有意根。由此意根為依止故。意識得生。譬如依止眼等五種色根。五識身轉。非無五根。意識亦爾。非無意根。」

玄奘譯《瑜伽師地論·攝決擇分》：「云何建立阿賴耶識與轉識等俱轉轉相。謂阿賴耶識或於一時唯與一種轉識俱轉。所謂末那。何以故。由此末那。我見慢等恒共相應。思量行相。若有心位。若無心位。常與阿賴耶識一時俱轉。緣阿賴耶識以為境界。執我起慢。思量行相。或於一時與二俱轉。謂末那及意識。或於一時與三俱轉。謂五識身隨一轉時。或於一時與四俱轉。謂五識身隨二轉時。或時乃至與七俱轉。謂五識身和合轉時。又復意識染污末那以為依止。彼未滅時。相了別縛不得解脫。末那滅已。相縛解脫。」

真諦譯《決定藏論》：「得共相應生者。阿羅耶識或共一識相應得生。如說於心。心有我見憍慢為相。於有意識。於無意識。阿羅耶識恒相應生。此我慢心取阿羅耶識為境。言是我、言有我為相。或二識俱生。謂於意識。或三識共生。謂於意、意識。於五識中隨取一識。或四識相應生。於五識取二識。乃至於五六七識共生。六塵現在前故。此意識依心得立。因心未滅之時。意識不解縛故。因心若滅。意識則解。」

玄奘譯《顯揚聖教論·攝勝決擇品》：「問諸識俱轉相建立云何。答阿賴耶識或於一時唯與一轉識俱起。謂與意根。所以者何。由此意根恒與我見我慢等相應。高舉行相。若有心位。若無心位。恒與此識俱時生起。又此意根恒緣阿賴耶識為其境界。執我及慢。高舉行相而起。又即此識於一時間或與二轉識俱起。謂意及意識。於一時間或與三轉識俱起。謂五識身隨一起時。前二及此一。於一時間或與四轉識俱起。謂五識身隨二起時。前二及此二。如是於一時間或乃至與七轉識俱起。謂五識身和合起時。前二及此五。復次前說意識依染污意生。意未滅時。於相了別縛不得解脫。若意滅已。相縛解脫。」

玄奘譯《瑜伽師地論·攝決擇分》：「又前說末那恒與阿賴耶識俱轉。乃至未斷。當知常與俱生任運。四種煩惱一時相應。謂薩迦耶見、我慢、我愛、及與無明。此四煩惱。若在定地。若不定地。當知恒行不與善等相違。是有覆無記性。」

真諦譯《決定藏論》：「心界於前已說。至於滅時。與四煩惱共相雜生。我見、憍慢、我欲、無明。此四煩惱於定、不定地。於善、不善、無記法中。無有妨礙。即是穢污無記之法。」

玄奘譯《顯揚聖教論·攝勝決擇品》：「復次如前所說意根常與此識俱轉。於一切時乃至未斷。當知恒與任運俱生。四種煩惱相應。所謂薩迦耶見、我慢、我愛、無明。此四煩惱。若在定地。若不定地。當知恒行不與善等相違。是有覆無記性。」

玄奘譯《瑜伽師地論·攝決擇分》：「若此六識，為彼六識等無間緣，即施設此名為意根，亦名意處，亦名意界。」

真諦譯《決定藏論》：「一是識，為識作次第緣，亦名為意，亦名意入，亦名心界。」

玄奘《成唯識論》：「故《瑜伽》言：『若此六識為彼六識等無間緣，即施設此名為意根。』若五識前後定唯有意識，彼論應言：『若此一識為彼六識等無間緣。』或彼應言：『若此六識為彼一識等無間緣。』既不如是故，知五識有相續義。」

真諦譯《轉識論》（從《無相論》出）：「能緣有三種：一果報識，即是阿梨耶識。二執識，即阿陀那識。三塵識，即是六識。」

世親《十地經論》：「云何餘處求解脫，是凡夫如是愚癡顛倒，常應於阿梨耶識及阿陀那識中求解脫，乃於餘處我我所中求解脫。」
↑  等同於“渴愛”，梵文： 或 。
↑  
無著《攝大乘論》：「復次聲聞乘中，亦以異門密意已說阿賴耶識。如彼增壹阿笈摩說：『世間眾生愛阿賴耶，樂阿賴耶，欣阿賴耶，憙阿賴耶。為斷如是阿賴耶故，說正法時恭敬攝耳。住求解心，法隨法行。如來出世如是甚奇，希有正法出現世間。』於聲聞乘《如來出現四德經》中，由此異門密意，已顯阿賴耶識。」

玄奘《成唯識論》：「說一切有部增壹經中亦密意說此名阿賴耶。謂愛阿賴耶，樂阿賴耶，欣阿賴耶，憙阿賴耶。」
在巴利三藏的《相應部·有偈篇·第六梵天相應·第一梵天品》中有：「」將此句譯為中文，就是：“又彼諸人是樂阿賴耶、喜阿賴耶、悅阿賴耶。”
漢譯《增壹阿含經·卷第十·勸請品·第十九》中對應的只有一句話：「人不信受，亦不奉行」。
↑  
巴利文三藏《增支部》〈四法品〉第128經：「此丘眾哦！眾生愛阿賴耶（aalaya-aaraama），樂阿賴耶（aalaya-rata），欣阿賴耶（aalaya-sammudita）。如來說非阿賴耶（anaalaya）法時，彼等洗耳恭聽，生起想要了解的心。比丘眾哦！因為如來應供正等覺者的出現，而有此第一希奇未曾有法出現。」
↑  
《增壹阿含經》〈四諦品〉第3經：「若如來出現於世時，便有四未曾有法出現於世。云何為四？此眾生類多有所著，若說不染著法時，亦復承受，念修行之，心不遠離。若如來出現於世時，有此四未曾有法出現於世，是謂初未曾有法出現於世。」
↑  
《阿毘達磨俱舍論》卷16〈分別業品〉：「謂契經說。佛告大母：『汝意云何？諸所有色，非汝眼見，非汝曾見，非汝當見，非希求見。汝為因此，起欲、起貪、起親、起愛、起阿賴耶、起尼延底、起耽著不？』」
↑  
葉均譯《清淨道論》〈說根諦品〉：「又世尊說(輪迴的)發生之時，同時亦說明其原因;在說(輪迴的)停之時，同時亦說明其停止的方法。如是說其發生及停止並此二者之因，故結論只有四種;或以應知(苦)、應斷(集)、應證(滅)、應修(道);或以愛事(處)、愛、愛之滅、愛滅之方便;或以阿賴耶(執著)、喜阿賴耶、破阿賴耶、破阿賴耶之方便，而說為四。如是應以不增減而知抉擇。 」
「三、釋滅，只一涅槃法而依如是之義:『即彼前述之愛的(消滅)無餘離貪、滅、捨離、放棄、解脫、無執著(無阿賴耶)』。」
1 2  
北魏菩提流支譯《深密解脫經》：「亦名阿梨耶識，何以故。以彼身中住著故，一體相應故。」
↑  
陳朝真諦譯《攝大乘論釋》：「此證從《解節經》出。……或說名阿黎耶識。何以故，此本識於身常藏隱，同成壞故。」

隋朝達磨笈多譯《攝大乘論釋論》：「復於《解節阿含》中。……或說名阿梨耶。於身隱藏普遍，同衰利安否故。」

唐朝玄奘譯《解深密經》：「亦名阿賴耶識。何以故，由此識於身攝受、藏隱，同安危義故。」
↑  
無著《大乘阿毘達磨集論》：「何等為心，謂蘊界處習氣所熏一切種子，阿賴耶識，亦名異熟識，亦名阿陀那識，以能積集諸習氣故。」安慧《大乘阿毘達磨雜集論》：「習氣者，謂由現行蘊等令彼種子皆得增益。一切種子識者，謂能生蘊等諸法種子所積集故。阿賴耶識者，謂能攝藏諸法種子故，又諸有情取為我故。異熟識者，先業所生故。阿陀那識者，謂能數數令生相續，持諸根等令不壞故。又言心者，謂能積集一切法習氣故。」

無著《攝大乘論》：「此亦名心，如世尊說心意識三。……心體第三，若離阿賴耶識無別可得，是故成就阿賴耶識以為心體。由此為種子，意及識轉。何因緣故亦說名心，由種種法熏习種子所積集故。」

唐朝玄奘譯世親《攝大乘論釋》：「此亦名心者，阿賴耶識即是心體。意識二義差別可得，當知心義亦有差別。……心體第三，若離阿賴耶識無別有性，由此為因，意及轉識皆得生起，見取轉識，當知亦即取第二意，所以者何，彼將滅時得意名故。……由種種法者，由各別品類法。熏习種子者，功能差別因。所積集故者，是極積聚一合相義。」

隋朝達磨笈多譯《攝大乘論釋論》：「論曰。亦說名心，如世尊說心意識。……心體第三，離阿梨耶識不可得，是故成就阿梨耶識為心。由此為種子故，意及意識等轉生。何緣故說名為心，種種諸法熏习種子聚集故。釋曰。復說名心者，阿黎耶識即名為心。意及識二種有別義可見，當知此心亦有別義。……以見意及轉識，以阿梨耶識為因生故，心體餘處不可得。佛說識者，即是次第滅意所攝。由彼識滅已，說為意故。復次由種種法熏习種子聚集故，得名心。於中種種者，諸法各各相故。熏习種子者，謂有功能為彼差別因故。聚集者，密合積聚一摶相故。」

無性《攝大乘論無性釋》：「此亦名心者，復引餘教安立異名，令此堅固。……心體第三，若離阿賴耶識無別可得者，謂如意聲，說染污意，無間滅意識聲，則說六種轉識，如是心聲，離彼二種無體可得。非無有體而有能詮，亦非異門，意、識二聲所詮異故。此中體聲，意取所詮。是故成就阿賴耶識等者，顯阿賴耶識是心聲所詮，道理決定。……由種種法者，謂由種種品類轉識所攝諸法。熏习種子者，謂所熏成功能差別。所積集者，謂雜種類積集其中。故者，即是門義、依義，此則顯示心聲轉因。」
↑  
無著《大乘阿毘達磨集論》：「何等為意，謂一切時，緣阿賴耶識，思度為性，與四煩惱恒相應，謂我見、我愛、我慢、無明。此意遍行，一切善、不善、無記位。唯除聖道現前，若處滅盡定，及在無學地。又六識以無間滅識為意。」安慧《大乘阿毘達磨雜集論》：「當知此中由所緣故、釋義故、相應故、生起時故，顯了於意。何故聖道現前，無染污意耶，由勝義智與我見現行極相違故，出聖道後，從阿賴耶識復更現起，以有學位未永斷故。又滅盡定望無想定，極寂靜故，此染污意不得現行。無間滅意者，由隨覺故，無間覺義是意義。當知此中隨顯相說。」

《瑜伽師地論·本地分》：「云何意自性，謂心、意、識。心，謂一切種子所隨依止性，所隨(依附依止)性，體能執受，異熟所攝，阿賴耶識。意，謂恒行意、及六識身無間滅意。識，謂現前了別所緣境界。彼所依者：等無間依，謂意；種子依，謂如前說一切種子阿賴耶識。」

窺基《瑜伽師地論略纂》：「『意謂恒行意及六識身無間滅依』者，此中通明過去六識名意，非唯第七，一切皆有依止義故，據實此意唯取第七，如《成唯識》、《攝大乘論》，釋心、意、識，三種別義。……『彼所依者，俱有，等無間依，謂意』者。其俱有依，唯識第四，略有四說。……第四解云：第六意識所依七、八，及七、八更互相依，俱意處故，並名為意。由此論云：俱有依謂意，若不爾者，何簡別心、意、識三，有依無依。而今通言：俱有依謂意故，第四說最為中理。」遁倫《瑜伽論記》：「五識地中所以不說恒行意者，以五識地各別有同時色根。意地無別同時根故，說末那名恒行意。是故六識皆有同時根，及次第滅意根也。末那有三：一、人執，二、法執，三者、平等。云何知有無漏末那？如下第六十三卷中云：若彼末那，於一切時思量為性，相續而轉。如世尊說：出世末那云何建立？答名假施設不必如義，乃至廣說。……所依中，其俱有依，唯識四說，第四正義，第六意識所依七、八，及七、八更互相依。……然於此處，不言俱有依者，以意識無不共俱有依故，略也。基公牒論文中，加俱有字，未知何正。」

北魏佛陀扇多譯無著《攝大乘論》：「是中意有二種：依近作緣事故，近滅識依，與意識作生因；第二意雜，四種煩惱常共同，身見、我慢、愛身、及無明，彼是依識所染生。若以一身所生識，第二是染。境界識義故，取近義故，及不分別義故，明二意。」

陳朝真諦譯無著《攝大乘論》：「意有二種：一能與彼生次第緣依故，先滅識為意，又以識生依止為意；二有染污意，與四煩惱恒相應，一身見，二我慢，三我愛，四無明，此識是餘煩惱識依止。此煩惱識由一依止生，由第二染污。由緣塵、及次第、能分別故，此二名意。云何得知有染污心。……此心染污故，無記性攝。恒與四惑相應，譬如色、無色界惑，是有覆無記，此二界煩惱奢摩他所藏故。此心恒生不廢尋。」真諦譯世親《攝大乘論釋》：「論曰。二有染污意，與四煩惱恒相應。釋曰。此欲釋阿陀那識。……」「論曰。云何得知有染污心。……若無此心。……復次意名應無有義。釋曰。云何無義，若立前滅心為意，此但有名無義。何以故，意以了別為義，於無中云何可立，是識隨六識前已滅，此意名不可得，不能了別，以無體故。」

隋朝達磨笈多譯世親《攝大乘論釋論》：「論曰。……於中意有二種：一次第緣與作依處者，由識次第滅，意識依此生故。第二染污意，與四煩惱常相應，謂身見、我慢、我愛、無明，此意即是餘識染污依止。餘識由第一依止生，由第二染污。由了境義故，次第義故，念義故，意有二種。……復次云何得知有染污意。……此意染污故，是障礙無記。恒與四煩惱相應，如色、無色界煩惱，是障礙無記，為色、無色界奢摩他所藏。此意一切時染著故。」

唐朝玄奘譯無著《攝大乘論本》：「此中意有二種：第一與作等無間緣所依止性，無間滅識能與意識作生依止；第二染污意，與四煩惱恒共相應，一者薩迦耶見，二者我慢，三者我愛，四者無明，此即是識雜染所依識。復由彼第一依生，第二雜染。了別境義故，等無間義故，思量義故，意成二種。復次云何得知有染污意。……此意染污故，有覆無記性。與四煩惱常共相應，如色、無色二纏煩惱，是其有覆無記性攝，色、無色纏為奢摩他所攝藏故，此意一切時微細隨逐故。」玄奘譯世親《攝大乘論釋》：「此中與作等無間緣因性，謂無間滅識與意識為因，是第一意。由四煩惱常所染污，是第二意。此中薩迦耶見者，謂執我性。由此勢力便起我慢，恃我我所而自高舉。於實無我起有我貪，名為我愛。如是三種，無明為因。言無明者，即是無智識。復由彼第一依生，第二雜染者，謂無間滅識說名為意，與將生識容受處所，故作生依。第二染污意，為雜染所依，以於善心中亦執有我故。了別境義故，等無間義故，思量義故，意成二種者，謂於此中，由取境義，說名為識；由與處義，名第一意；由執我等成雜染義，名第二意。論曰。復次云何得知有染污意。謂此若無。……又訓釋詞亦不得有，成過失故。……釋曰。……又訓釋詞故，所以者何，『能思量故，說名為意。』此訓釋詞何所依止，非彼六識與無間識作所依止，應正道理，已謝滅故。……訓詞若無，成過失者，取所緣相，而思量故。無間滅時，能取境故，說名為意。過去已滅，無所思量，云何當有能思量性，訓詞無故，成大過失。」

無著《攝大乘論》：「此中何者依他起相，謂阿賴耶識為種子，虛妄分別所攝諸識。此復云何，謂身、身者、受者識，彼所受識（應受識），彼能受識（正受識），世識，數識，處識，言說識，自他差別識，善趣惡趣死生識。……此中身、身者、受者識，應知即是眼等六內界。彼所受識，應知即是色等六外界。彼能受識，應知即是眼等六識界。其餘諸識，應知是此諸識差別。」

世親《大乘五蘊論》：「復有十八界，謂眼界、色界、眼識界，耳界、聲界、耳識界，鼻界、香界、鼻識界，舌界、味界、舌識界，身界、觸界、身識界，意界、法界、意識界。眼等諸界，及色等諸界，如處中說。六識界者，謂依眼等根，緣色等境，了別為性。言意界者，謂即彼無間滅等，為欲顯示第六意識，及廣建立十八界故。如是色蘊即十處十界及法處法界一分。識蘊即意處及七心界。餘三蘊及色蘊一分，并諸無為，即法處法界。」

世親《攝大乘論釋》：「謂身、身者、受者識者：身，謂眼等五界。身者，謂染污意。能受者，謂意界。」

無性《攝大乘論無性釋》：「謂身、身者、受者識者：如後當說，眼等六內界為性，如其所應。眼等五識所依意界，名身者識。第六意識所依意界，名受者識。」

玄奘《成唯識論》：「又相等四法、十一識等論，皆說為依他起攝故。」窺基《成唯識論述記》：「十一識者，一身，二身者，三受者，四彼所受，五彼能受，六世，七數，八處，九言說，十自他別，十一善惡趣死生識。眼等五根，名身。五識所依意界，名身者。第六意識所依意界，名受者識。……」

真諦譯《顯識論》（從《無相論》出）：「一切三界但唯有識，何者是耶，三界有二種識，一者顯識，二者分別識。顯識者，即是本識，此本識轉作五塵四大等。何者分別識，即是意識，於顯識中分別作人天、長短、大小、男女、樹藤諸物等，分別一切法，此識聚分別法塵，名分別識。譬如依鏡色影色得起，如是緣顯識，分別識得起。是分別若起，安立熏习力於阿梨耶識，由此熏力，本識未來得生。緣此未來顯識，未來分別識得起。以此因義，是故生死無有前後。……顯識者有九種，一身識，二塵識，三用識，四世識，五器識，六數識，七四種言說識，八自他異識，九善惡生死識。其次分別識有二種，一有身者識，二受者識。……又有身者識者，我見所覆。此識為我見貪愛所覆故，受六趣生。此識為生死身，若有此識，即有身識，此識若盡，則生死身盡。我見生一切肉惑，貪愛生一切皮惑故，有生死身。若離愛我見，即無皮肉煩惱，若無皮肉煩惱，即無三界身故，身識受生死也。二意界名受者識。即三種意識：一謂阿梨耶識，是細品意識，恒受果報，不通善惡，但是無覆無記；二陀那識，是中品意識，但受凡夫身果報；三者謂常所明意識，是麁品意識，通受善、惡、無記三性果，五識亦爾。此三品意識，通能受用果報，但今據興廢為言故，呼梨耶識為受者識。又梨耶識是凡夫所計我處，由陀那執梨耶識作我境，能執正是陀那故，七識是我見體故。分別識有二種，一有身識，二受(大正藏為“身”)者識，合名意根。大本染污根，即陀那識，二次第緣意根體，即緣本識作我境，自出彼緣相彰。顯識有九種如上，顯識唯是梨耶。若是分別識，則是陀那及意識，陀那分別我，意識分別萬法。意識有三種分別，五識但有自性分別。」

唐朝貞觀七年波羅頗蜜多羅譯無著《大乘莊嚴經論》：「偈曰。如是意根轉。變化得增上。極淨無分別。恒隨變化行。釋曰。此偈顯示轉意根變化，意根謂染污識，由此轉故，得極淨無分別智，恒與一切變化隨行共所作故。」

玄奘《成唯識論》：「二十二根：前五色根，以本識等所變眼等淨色為性。男女二根，身根所攝故，即以彼少分為性。命根，但依本識親種分位假立，非別有性。意根，總以八識為性。五受根，如應各自受為性。信等五根，即以信等及善念等而為自性。未知當知根體位有三種。一根本位。……二加行位。……三資糧位。……於此三位，信等五根、意、喜、樂、捨為此根性。……始從見道最後剎那乃至金剛喻定，所有信等無漏九根，皆是已知根性。……諸無學位，無漏九根一切皆是具知根性。……」

圓測《解深密經疏》：「故《攝大乘》云。論曰：此中何者依他起相。謂阿賴耶識為種子。虗妄分別所攝諸識。……然此諸識有差別者。若依無性：眼等五識所依意界，名身者識；第六意識所依意界，名受者識。解云：無性論意，眼等五識所依意界，即是賴耶，名身者識；第六意識所依意界，即是末那，名受者識。若依世親，與此相翻：第七末那，名身者識；第八賴耶，名受者識。故彼論云：身者，謂染汙意；受者，謂意界。又此諸識，數有差別。若依《梁論》及《成唯識》，皆云十一；若依《攝大乘》，自有兩文，前文十一，後文十二，謂開善趣惡趣死生識，以為二故，一善趣惡趣識，二死生識。故彼論云：業果異熟無數量故，所受死生無數量故。無性釋云：善趣惡趣及與死生。解云：說故及言，故知十二；世親不釋，故為十一，於理無違。」
↑  
無著《大乘阿毘達磨集論》：「何等為識，謂六識身，眼識、耳識、鼻識、舌識、身識、意識。何等眼識，謂依眼、緣色、了別為性。何等耳識，謂依耳、緣聲、了別為性。何等鼻識，謂依鼻、緣香、了別為性。何等舌識，謂依舌、緣味、了別為性。何等身識，謂依身、緣觸、了別為性。何等意識，謂依意、緣法、了別為性。」安慧《大乘阿毘達磨雜集論》：「當知此中由所依故、所緣故、自性故。建立於識。」
↑  
無著《大乘阿毘達磨集論》：「復次有四種祕密。由此祕密故，於方廣分中，一切如來所有祕密應隨決了。何等為四，一令入祕密，二相祕密，三對治祕密，四轉變祕密。」